text: Nyt røveri mod spillehal i Padborg
  04 februar 2010 kl. 09.20
  Spillehallen på Industrivej i Padborg blev udsat for røveri ved 2.30-tiden. Det er anden gang på to måneder, at nogen truer sig til penge her.
  Ved røveriet i nat var det en tysk-talende mand, der kom ind i Spillehallen og truede bestyreren med en kniv. Han blev kommanderet til at sætte sig på gulvet, inden røveren brækkede skabe og skuffer op med et medbragt koben. 
  Først efter tre kvarter fandt røveren en pengekasse, som han tog med sig. 
  Røveren er ca. 25 år, 185 cm og havde sort tøj på.
  
  Slog alarm
  Spillehallens bestyrer slog alarm, da røveren forsvandt. Men det lykkedes ikke politiet at pågribe nogen. 
  Den 2. december blev Spillehallen røvet af to unge mænd, som beskrives som 15-20 år. Røveriet skete også dengang ved tre-tiden om natten.
  Politiet ønsker ikke at oplyse, hvad udbyttet blev ved nattens røveri.
  